Ալեքսանդր Սամեդով

Ալեքսանդր Սերգեևիչ Սամեդով (, ), ռուս ֆուտբոլիստ, Մոսկվայի «Սպարտակ» ակումբի և Ռուսաստանի ազգային հավաքականի կիսապաշտպան։ Ռուսաստանի սպորտի վաստակավոր վարպետ (2018)։

Ռուսաստանի չեմպիոն (2016/17), Ռուսաստանի սուպերգավաթի դափնեկիր (2017) և Ռուսաստանի գավաթի եռակի դափնեկիր։ 2014 և 2018 թվականների աշխարհի առաջնությունների և 2016 թվականի Եվրոպայի առաջնության մասնակից։

Կենսագրություն 
Ալեքսանդր Սամեդովը ծնվել է 1954 թվականի հուլիսի 19-ին Մոսկվայում։ Մանկության տարիների մայրը, ոչ առանց հորը մասնակցության, Ալեքսանդրին տարել է ֆուտբոլի խմբակ։ Երբ Ալեքսանդրը, հոգնելով բազմամյա խիստ ռեժիմից, ցանկացել է ամեն ինչ թողնել ու ապրել հանգիստ կյանքով, ինչպես իր հասակակիցների մեծ մասը, ծնողները համոզել են շարունակել պարապմունքները։

Ավարտել է Մոսկվայի ֆիզկուլտուրայի մարզային պետական ինստիտուտը Մալախովկայում (Մոսկվայի մարզ, Լյուբերեցկի շրջան)։

Ակումբային կարիերա

«Սպարտակ» (Մոսկվա) 
1996 թվականին Ալեքսանդր Սամեդովը տասներկու տարեկանում դարձել է Մոսկվայի «Սպարտակ» ֆուտբոլային ակումբի օլիմպիական ռեզերվի մասնագիտացված մանկապատանեկան դպրոցի սան (մարզիչ՝ Եվգենի Վիկտորովիչ Վորոբյով), որտեղ համարվել է հեռանկարային ֆուտբոլիստ։

Թիմի հիմնական կազմում Սամեդովն իր նորամուտը կատարել է 2002 թվականին, մասնակցել 59 խաղի և խփել ինը գոլ։

2004 թվականին, երբ թիմը գլխավորում էր Նևիո Սկալան, Սամեդովը հաճախ է ընդգրկվել հիմնական կազմում, բայց Ալեքսանդր Ստարկովի գալուց հետո դուրս է մնացել հիմնական կազմից։

«Լոկոմոտիվ» (Մոսկվա) 
2005 թվականին «Սպարտակի» կողմից Վլադիմիր Բիստրովի ձեռքբերումից հետո Սամեդովը 3,4 մլն եվրոյով վաճառվել է Մոսկվայի «Լոկոմոտիվին»։

«...Չեմ կարող ասել, թե ինձ համար «Սպարտակից» հեռանալը եղել է շատ ցավալի։ «Լոկոմոտիվը» գնել է ինձ խոշոր գումարով, և ես գնացել եմ գլուխս բարձր պահած։ Ինձ «Սպարտակից» ոչ ոք չի վտարել, ես ինքս եմ ասել, որ ուզում եմ հեռանալ թիմից»։

Խաղալով «Լոկոմոտիվի» կազմում՝ Սամեդովը գրավել է «Ռապիդի» դարպասը Չեմպիոնների լիգայի 2005/06 մրցաշրջանի երրորդ նախընտրական փուլում։

«Լոկոմոտիվում» Սամեդովը դաշտ է դուրս եկել ոչ պարբերաբար և չի դարձել թիմի նշանակալի խաղացող։

«Մոսկվա» ՖԱ 

2008 թվականի հուլիսի 3-ին Սամեդովը պայմանագիր է կնքել «Մոսկվա» ակումբի հետ. տրանսֆերի արժեքը կազմել է 3,5 մլն դոլար։

Նոր ակումբում կիսապաշտպանին հաջողվել է դառնալ թիմի առաջատար և նրան օգնել հասնել որոշակի հաջողությունների։ Նրա փոխանցումները միշտ եղել են վտանգավոր, քանի որ հաճախ արդյունքը դարձել է գոլը։ Սամեդովի խաղը նկատել է նաև Գուս Հիդինգը, որն այդ ժամանակ Ռուսաստանի ազգային հավաքականի մարզիչն էր։ Նա Սամեդովին ներառել է երկրի հավաքականում ընդգրկելու թեկնածուների ցանկում։ Սակայն նրան չեն հրավիրել հավաքական։ 2009 թվականի Ռուսաստանի առաջնությունում Սամեդովը կարողացել է խփել հինգ գոլ, կատարել բազմաթիվ գոլային փոխանցումներ և ընդգրկվել Ռուսաստանի Պրեմիեր լիգայի երեսուներեք լավագույն ֆուտբոլիստների ցանկում։ Ընդհանուր առմամբ նա «Մոսկվա» ակումբի կազմում անցկացրել է 44 խաղ և դարձել 7 գոլի հեղինակ։

2009 թվականի նոյեմբերի 26-ին Միասնական համառուսական մարզական դասակարգման համաձայն Ալեքսանդր Սամեդովին շնորհվել է Ռուսաստանի սպորտի վարպետի կոչում։

«Դինամո» (Մոսկվա) 
2010 թվականին Սամեդովը դարձել է Մոսկվայի «Դինամո» ակումբի խաղացող։ Առաջին մրցաշրջանն անցկացրել է որպես հիմնական կազմի խաղացող և թիմի առաջատար, բայց առանձնակի հաջողությունների չի հասել։ Սակայն արդեն հաջորդ մրցաշրջանը դարձել է լավագույններից մեկը Սամեդովի կարիերայում. Սերգեյ Սիլկինի գլխավորությամբ «Դինամոն» անցկացրել է վերջին տարիների իր լավագույն մրցաշրջանը՝ առաջնությունում զբաղեցնելով չորրորդ տեղը, իսկ Սամեդովը եղել է ինչպես թիմի, այնպես էլ առաջնության լավագույն խաղացողներից մեկը։ Հենց այդ ժամանակ էլ նա գրավել է Ռուսաստանի ազգային հավաքականի գլխավոր մարզիչ Դիկ Ադվոկատի ուշադրությունը և շուտով հրավիրվել է հավաքական։

Վերադարձ «Լոկոմոտիվ» 
2012 թվականի հունիսի 27-ին Ալեքսանդր Սամեդովը վերադարձել է «Լոկոմոտիվ», որտեղ հանդես էր եկել 2005-2008 թվականներին։ Չորս մրցաշրջանի ընթացքում Սամեդովը եղել է թիմի առաջատարը և նրա ամենահայտնի խաղացողներից մեկը, սակայն 2016 թվականի աշնանը վիճել է գլխավոր մարզիչ Յուրի Սյոմինի հետ և հեռացվել թիմի խաղերից։

Վերադարձ «Սպարտակ» 
2017 թվականի հունվարի 16-ին Սամեդովը, տասներկու տարվա ընդմիջումից հետո, վերադարձել է Մոսկվայի «Սպարտակ»։
Զգում եմ մեծ անհանգստություն և միաժամանակ ուրախություն տասներկու տարի անց հարազատ ակումբ վերադառնալու պատճառով։ Հույս ունեմ, ոչ, նույնիսկ վստահ եմ՝ «Սպարտակում» ինձ մոտ ամեն ինչ կստացվի։

Հավաքականում 

Սամեդեվը հաճախ է հրավիրվել հանդես գալու Ադրբեջանի ազգային հավաքականի կազմում, սակայն նա ամեն անգամ մերժել է։ Ըստ Սամեդովի խոսքերի՝ դրա պատճառը եղել է այն, որ չի ցանկացել Ռուսաստանում խաղալ որպես լեգեոներ, ինչպես նաև հայրը խորհուրդ է տվել սպասել հրավերի Ռուսաստանի հավաքականից, որպեսզի ապագայում հնարավորություն ունենա մասնակցել աշխարհի ու Եվրոպայի առաջնություններին։

2011 թվականի սեպտեմբերի 23-ին Սամեդովը քսանյոթ տարեկանում առաջին անգամ հրավիրվել է Ռուսաստանի հավաքականի հիմնական կազմ։ Հավաքականի կազմում իր նորամուտը Սամեդովը կատարել է 2011 թվականի հոկտեմբերի 7-ին՝ փոխարինման դուրս գալով Սլովակիայի հավաքականի դեմ խաղի 89-րդ րոպեին։ 2012 թվականի Եվրոպայի առաջնության հայտացուցակում Սամեդովը չի ընդգրկվել, ինչը հավաքականի մարզիչ Դիկ Ադվոկատը պատճառաբանել է նրանով, որ Սամեդովն ավելի շատ սովոր էր խաղալու աջ կիսապաշտպանի դերում 4-4-2 սխեմայով խաղում, որն այդ ժամանակ հավաքականում չէր կիրառվում։

2013 թվականի սեպտեմբերի 6-ին Ալեքսանդր Սամեդովը խփել է իր առաջին գոլը Ռուսաստանի հավաքականի կազմում՝ գրավելով Լյուքսեմբուրգի հավաքականի դարպասը։ Նույն թվականի հոկտեմբերի 11-ին նա խփել է իր երկրորդ գոլը հավաքականի կազմում՝ նորից գրավելով Լյուքսեմբուրգի դարպասը։

2013 թվականի հոկտեմբերի 15-ին Բաքվի «Բաքսել Արենա» մարզադաշտում անցկացվող Ադրբեջանի հավաքականի դեմ խաղում Ալեքսանդր Սամեդովը կատարել է գոլային փոխանցում Ռոման Շիրոկովին և Ռուսաստանի հավաքականին օգնել անցնել 2014 թվականի աշխարհի առաջնություն հաջորդ փուլ՝ խմբում զբաղեցնելով առաջին տեղը։ Այդ խաղում Սամեդովին անընդհատ սուլել են անդրբեջանցի երկրպագուները, իսկ հանդիպման 78-րդ րոպեին սկսել են նրա վրա նետել կրակայրիչներ ու մետաղադրամներ։

2013 թվականի նոյեմբերի 15-ին Սամեդովը խփել է իր երրորդ գոլը հավաքականի կազմում՝ աչքի ընկնելով Սերբիայի հավաքականի դեմ ընկերական խաղում։ 2013 թվականի նոյեմբերի 19-ին նա անկյունայինից գոլային փոխանցում է կատարել Դմիտրի Տարասովին Դուբայում կայացած Կորեայի Հանրապետության հավաքականի դեմ խաղում և ճանաչվել հանդիպման լավագույն խաղացող։

Ալեքսանդր Սամեդովն ընդգրկվել է Ռուսաստանի հավաքականի հայտացուցակում՝ մասնակցելու 2014 թվականի աշխարհի առաջնությանը Բրազիլիայում և մասնակցել մրցաշարում հավաքականի բոլոր երեք խաղերին ընդդեմ Կորեայի, Բելգիայի և Ալժիրի։ Այդ խաղերի արդյունքում Ռուսաստանի հավաքականն զբաղեցրել է երրորդ տեղի խմբում և դուս մնացել մրցաշարից՝ չանցնելով փլեյ-օֆֆ։

Սամեդովը մասնակցել է 2016 թվականի Եվրոպայի առաջնությանը, սակայն խաղադաշտ է դուրս եկել միայն մեկ անգամ՝ փոխարինման դուրս գալով խմբային փուլի եզրափակիչ՝ Ուելսի հավաքականի դեմ խաղում։ Այդ հանդիպումն ավարտվել է Ռուսաստանի հավաքականի պարտությամբ (0:3), որը դուրս է մնացել մրցաշարից՝ խմբում զբաղեցնելով վերջին տեղը։

2017 թվականի հունիսին Սամեդովը՝ որպես հավաքականի հիմնական կազմի խաղացող, մասնակցել է Կոնֆեդերացիաների գավաթի խաղարկությանը Ռուսաստանում. նա մասնակցել է հավաքականի բոլոր երեք խաղերին՝ խփելով Ռուսաստանի հավաքականի միակ գոլը մեքսիկացիների դեմ խաղում (1:2)։

2018 թվականին Սամեդովը եղել է հավաքականի հիմնական կազմի խաղացող։ Թուրքիայի հավաքականի դեմ ընկերական խաղում (1:1) դարձել է գոլի հեղինակ։ Ընդգրկվել է հավաքականի վերջնական հայտացուցակում՝ մասնակցելու 2018 թվականի աշխարհի տնային առաջնությանը և մասնակցել խմբային փուլում հավաքականի անցկացրած բոլոր երեք խաղերին ընդդեմ Սաուդյան Արաբիայի, Եգիպտոսի և Ուրուգվայի։ Այդ խաղերի արդյունքում Ռուսաստանի հավաքականն զբաղեցրել է երկրրոդ տեղը խմբում և անցել փլեյ-օֆֆ։ 1/8 եզրափակչում Ռուսաստանի հավաքականը հաղթել է Իսպանիայի հավաքականին (1:1, 3:4 տասնմեկ մետրանոցներով), սակայն 1/4 եզրափակչում պարտվե է Խորվաթիային (2:2, 3:4 տասնմեկ մետրանոցներով)։

2018 թվականի հուլիսի 7-ին՝ Խորվաթիայի դեմ խաղից հետո, Սամեդովը հայտարարել է Ռուսաստանի հավաքականում իր կարիերան ավարտելու մասին։

Ձեռքբերումներ 
Թիմային

«Սպարտակ»
 Ռուսաստանի չեմպիոն – 2016/17
 Ռուսաստանի առաջնության բրոնզե մեդալակիր – 2002, 2017/18
 Ռուսաստանի գավաթակիր – 2002/03
 Ռուսաստանի Սուպերգավաթի դափնեկիր – 2017

«Լոկոմոտիվ»
 Ռուսաստանի առաջնության բրոնզե մեդալակիր (3) – 2005, 2006, 2013/14
 Ռուսաստանի գավաթակիր (3) – 2006/07, 2014/15, 2016/17

Անհատական
 Ռուսաստանի ֆուտբոլային միության ազգային մրցանակ «Մրցաշրջանի 33 լավագույն խաղացողներ» (5) – 2009 (№ 3), 2011/12 (№ 1), 2013/14 (№ 2), 2015/16 (№ 3), 2016/17 (№ 3)
 Իգոր Նետոյի ակումբի անդամ (2018)

Ընտանիք և անձնական կյանք 
Ալեքսանդր Սամեդովի հայրը՝ Սերգե Միխայլովիչ Սամեդովը, ադրբեջանցի է, ծնունդով Ադրբեջանական ԽՍՀ Կիրովաբադ քաղաքից (ներկայում՝ Գյանջա). ԽՍՀՄ ռազմածովային նավատորմում երեք տարի ծառայելուց հետո նա 1974 թվականին տեղափոխվել է Մոսկվա, որտեղ աշխատել է որպես վարորդ։ Մայրը՝ Լյուբով Պետրովնան, ռուս է։ Ալեքսանդր Սամեդովն իր ընտանիքի կրտսեր զավակն է, ունի երկու քույր և մեկ եղբայր։ Նրա հորեղբայրները նույնպես զինվորական ծառայությունից հետո բնակություն են հաստատել Ռուսաստանում՝ Տվերում։

 Կինը՝ Յուլյա,
 Որդին՝ Բոգդան (ծնվել է 2009 թվականին),
 Որդին՝ Իլյա (ծնվել է 2016 թվականի ապրիլի 8-ին),
 Որդի (ծնվել է 2018 թվականի օգոստոսի 6-ին)։

Վիճակագրություն

Ակումբային

Հավաքականում 

Ընդհանուր՝ 53 խաղ / 7 գոլ, 24 հաղթանակ, 14 ոչ-ոքի, 15 պարտություն

Ծանոթագրություններ

Արտաքին հղումներ 
 
 Александр Самедов, полузащитник. Статистика, биография, достижения, новости, фото, видео. Официальный сайт «Российского футбольного союза» (РФС) // rfs.ru

Ռուս ֆուտբոլիստներ
Սպարտակ Մոսկվայի ֆուտբոլիստներ
Լոկոմոտիվ Մոսկվայի ֆուտբոլիստներ
Դինամո Մոսկվայի ֆուտբոլիստներ
Ռուսաստանի հավաքականի ֆուտբոլիստներ
2018 թվականի ֆուտբոլի աշխարհի առաջնության մասնակիցներ
Ռուսաստանի սպորտի վարպետներ
ՈՒԵՖԱ Եվրո 2016-ի ֆուտբոլիստներ
Ֆուտբոլի կիսապաշտպաններ
Ռուսաստանի Պրեմիեր Լիգայի խաղացողներ